google/wiki40b huggingface dataset:
Epigraphs

Epigraphs er et musikkalbum med David Darling og Ketil Bjørnstad, utgitt i 2000.
Burmavegen

Burmavegen (1–791, 2–760) er en veg over den sørlige delen av øya Karmøy i Rogaland. Vegen ble bygget under andre verdenskrig. Den er om lag 9 km lang, og går over store naturområder. Blant annet passerer vegen området hvor det er planlagt å bygge den omstridte vindmølleparken Karmøy vindkraftverk. Høyeste punkt på vegen er 80 moh, mellom Stiklevatn og Ytre Holmavatn, hvor det er utsyn mot høyeste punktet på øya, Søre Sålefjell.
Norske Talenter

Sesong 1 (2008)

Norske Talenter 2008 hadde premiere på TV 2 22. februar 2008. Erlend Bratland vant foran Vegard F. Dommersnes på andreplass og Nora Foss Al-Jabri på tredjeplass.

Sesong 2 (2009)

Norske Talenter 2009 hadde premiere på TV 2 13. februar 2009. Sesongen hadde 6 auditionprogrammer fra Bergen, Oslo og Trondheim, etterfulgt av 4 semifinaler, en ekstrasemifinale og en finale. Dansegruppa Quick vant foran Lydia Hoen Tjore på andreplass og Brian Aksnes Hoseth på tredjeplass.

Sesong 3 (2010)

Norske Talenter 2010 hadde premiere på TV 2 5. mars 2010. Vinneren ble Kristian Rønning, rapperen med en tøff bakgrunn. Alex Rosén erstattet Jan Fredrik Karlsen i juryen, og programledere var Marthe Sveberg Bjørstad og John Brungot.

Sesong 4 (2011)

Norske Talenter sesong 4 startet i 2011.
Det var Daniel J. Elmrhari som vant den fjerde sesongen av Norske talenter.

Sesong 5 (2012)

Norske Talenter sesong 5 startet i 2012. Norske Talenter 2012 ble vunnet av Stine H. Ulla. Sesongen hadde i snitt 545 000 seere og en andel på 32,8 %, mens finalen hadde 562 000 seere.

Sesong 6 (2014)

Norske Talenter sesong 6 startet i 2014. Norske Talenter 2014 ble vunnet av 8 år gamle Angelina Jordan. Sesongen hadde i snitt 644 000 seere og en andel på 39,7 %. Finalen hadde i snitt 733 000 seere, med 1 033 000 seere av finalesendingen.

Sesong 7 (2015)

Norske Talenter sesong 7 startet i 2015. Vinneren i 2015 ble gitaristen Odin Landbakk.

Sesong 8 (2017)

Norske Talenter sesong 8 startet i 2017. Vinneren i 2017 ble den 14 år gamle tegnspråktolkeren Vilde Winge.

Audition

Det ble gjennomført flere auditioner i ulike byer rundt om i Norge, der dommerne trykker på knapper. Knappene kan kun trykkes en gang hvis dommeren har sett nok, og når alle tre dommerne har trykket må opptredenen stoppe. Den første auditionen skjer med, i motsetning til Idol, en opptreden foran et publikum, som sitter sammen med dommerne. Når opptredenen er ferdig eller stoppet, gir dommerne tilbakemelding, og bestemmer om artisten skal videre eller ikke. Publikum ble oppfordret til å gi sin mening (som oftest gjennom jubling eller buing mot dommerne).

Semifinaler og finalen

De siste showene ble alle gjennomført på direktesending, med semifinaler og en finale. I 2008 inneholdt hver semifinale åtte opptredener, der to ble sendt videre etter stemmer fra fjernsynsseerne. Den med fleste stemmer gikk direkte til finalen, mens dommerne kunne velge mellom 2. og 3.-plassen blant stemmene og sende denne artisten videre til finalen. Dommerne kunne i semifinalene, som ved auditionene, bruke sine knapper til å trykke hvis de mente opptredenen ikke var bra nok.
Hsin Tao gasskraftverk

Hsin Tao gasskraftverk er et varmekraftverk i Hsinchu i Taiwan. Det har en installert produksjonskapasitet på 600 MW fordelt på én blokk.  
Anlegget ble ferdigstilt i år 2002. Det fyres på naturgass og har teknologi fra General Electric.
Mjelde (Tromsø)

Mjelde er ei bygd i Tromsø kommune. Den ligger sør på Kvaløya, og på nordsida av Straumsfjorden. I 2015 var det 86 personer bosatt i bygda.
Fylkesvei 862 passerer gjennom bygda. Til Tromsø sentrum er det rundt 25 kilometer i luftlinje og 45 kilometer i kjørelengde.
Ruhr-Universität Bochum

Historie

Ideen om et universitet i Ruhrområdet går tilbake til 1948 da man planla den andre tekniske høyskolen i Westfalen. Da var Dortmund favoritten for å få en høyskole/universitet. Først tolv år senere ble beslutningen tatt og da vant Bochum etter en til tider bitter debatt. Hele Ruhr-området var inn i en dyp økonomisk krise etter at kullgruvene stengte på denne tiden og byen som fikk universitetet ville få et betydelig løft.
Universitetet er tegnet av arkitektbyrået Hentrich, Petschnigg & Partner i Düsseldorf, som vant en arkitektkonkurranse der blant andre Walter Gropius og Ludwig Mies van der Rohe deltok. Helmut Hentrich ved HPP så universitetet som en havn i kunnskapens hav der bygningene symboliserer skip som legger til. 1965 kunne man flytte inn i de første bygningene, men først 1974 var alle bygningene, for eksempel kantinen (Mensa) og Audimax (Auditorium maximum), ferdige. 
I etterkant har den monumentale  bruken av betong blitt kritisert. Dessuten har kvaliteten på bygningene vært omdiskutert, og betydelige restaureringer er gjennomført i årenes løp.
Manuel Kantakouzenos

Biografi

Manuel Kantakouzenos var andre sønn til keiser Johannes VI Kantakouzenos og Irene Asanina. Historikeren Donald Nicol mener han var født rundt 1326 eller litt senere. Manuel er første gang nevnt i mars 1342 da han og hans eldre bror Mattheus som offiserer fulgte sin far fra Didymoteichos til Thessaloniki. I april året etter inntok keiseren byen Veria med hjelp av den serbiske kong Stefan Dušan, og han utnevnte Manuel til guvernør i byen. I juni 1345 tok tilhengere av Johannes V kontroll over Thessaloniki og ba Manuel om hjelp, men de klarte ikke å holde byen. I 1347 overtok Stefan Dušan Veria og tvang Manuel på flukt.
Ved slutten av krigen mot Genova 1348-1349 ble Manuel utropt til «despot» i Morea og ankom provinsen den 25. oktober 1349. Manuel var den første av en serie herskende guvernører i provinsen som bar tittelen despot («despotēs») og han var nært knyttet til keiserne i Konstantinopel. Manuel la vekt på å slå ned opposisjonen i provinsen som ble ledet av de såkalte arkonter. Han lyktes med å etablere sin posisjon på en slik måte at da Johannes VI måtte abdisere til fordel for Johannes V Palaiologos, klarte keiseren ikke å styrte ham, men måtte anerkjenne Manuels styre i provinsen. Etter at Johannes VI hadde abdisert og blitt munk under navnet Josaph, dro resten av hans familie til Morea. Det ble satt fram rykter om at Manuels eldre bror Mattheus, farens tidligere medkeiser i Konstantinopel, konspirerte for å styrte sin bror, men Manuel mente dette var ubegrunnede rykter, og de to brødrene samarbeidet i administrasjonen. Ifølge Nicol spilte Mattheus en underordnet rolle.
Manuel etablerte i sin regjeringstid fredelige relasjoner med sine latinske nabostater, og de allierte seg også for å motstå raid fra styrkene til sultan Murad I i Det osmanske rike. Manuel la også til rette for at albanere kunne bosette seg i avfolkede regioner for å styrke økonomien.
Da Manuel døde i 1380 ble han etterfulgt av sin eldre bror Mattheus. Nicol antar at Manuel ble begravet i Mistra på Peloponnes.
Manuel Kantakouzenos må ikke forveksles med tronraneren Manuel Kantakouzenos som sto bak et opprør i Morea i 1453 og utropte seg til despot. Han ble styrtet året etter og ble ikke anerkjent som hersker. Den yngre Manuel var sønnesønn til Mattheus Kantakouzenos, Manuels bror.

Familie

Manuel ble en gang i eller rett etter 1333 forlovet med Isabelle, datter av den senere kong Konstantin II av Armenia. Dette var mens keiser Andronikos III Palaiologos ennå levde, men da han døde i 1341 røk Konstantin II uklar med Johannes V Kantakouzenos, og forlovelsen ble hevet. Manuel ble i stedet forlovet med en datter av den serbiske generalen Jovan Oliver. Etter Johannes’ seier i den bysantinske borgerkrigen (1341-1347) var det imidlertid Isabelle som fulgte Manuel til Morea da han ble utnevnt til despot. De hadde ingen barn, og etter Manuels død i 1380 flyttet Isabelle til Kypros hvor hun hadde familie.
Bridge River-demningen

Bridge River-demningen  er en demning med vannkraftverk i provinsen Britisk Columbia, Canada. Det har en installert vannkraftkapasitet på 478 MW. Operatør er selskapet BC Hydro.
Mission: Impossible – Fallout

Filming

Filmingen var planlagt å starte i Paris 10. april 2017. Andre steder er London, India, New Zealand og Norge. Filmingen begynte offisielt 8. april 2017. Filmen vil bli filmet ved hjelp av IMAX 3D digitale kameraer, men det er ikke bekreftet om den skal filmes slik i sin helhet eller for utvalgte scener. Noe av filmingen har også funnet sted i New Zealand i juli 2017. Forsand kommune i Norge har tillatt stenging av Prekestolen fra 20. til 28. september. Bare mannskap og rollebesetning har adgang nær fjellet i de ni etterfølgende dagene. De har også fått tillatelse til inntil 50 helikopterlandinger per dag. I august 2017 ble skadet Cruise sitt høyre ben i London under filming. Etter ulykken stanset filmselskapet produksjonen i minst ni uker, og kunngjorde at de likevel ville holde utgivelsesdatoen i juli 2018 for filmen. Filmingen ble gjenopptatt i begynnelsen av oktober 2017, og Tom Cruise ble sett på settet syv uker etter skaden, og to uker tidligere enn opprinnelig planlagt.
Svømming under EM i svømmesport 2016 – 200 meter fri kvinner

Semifinaler

Semifinalene ble avholdt den 20. mai fra kl. 18.15 lokal tid.
Fôrvert (Norges blindeforbund)

Fôrvert er betegnelsen på en som står for fôring av valp som er kandidat til å bli førerhund. Fôrvertordningen er organisert av Norges Blindeforbund. Fôrverten har ansvaret for daglig stell og fôring av valpen fra ca 8 ukers alder til valpen er ca 15 måneder. Fôrverten står for grunntrening av hunden og venner den til å bli stelt og undersøkt.
En viktig del av grunntreningen er miljøtrening. Det vil si venne hunden til å reise med for eksempel buss, T-bane, tog osv. og til å ferdes i trafikkerte områder. Lære seg å være i ro, vente og å være tålmodig. Hunden eies hele tiden av f.eks. Norges blindeforbund.
Ved 15 måneders alder skal hunden inn til testing hos organisasjonen som skal stå for den videre utdanningen av hunden. Er hunden klar for videre opplæring, fortsetter opplæringen hos egne instruktører. Er hunden ikke klar, kan den komme tilbake til fôrverten for en kortere eller lengre periode. Eller det blir avgjort om den ikke egner seg som førerhund eller annen type servicehund. Dersom hunden ikke kan brukes kan fôrverten bli tilbudt å kjøpe hunden.
My Son, My Son

«My Son, My Son» er en britisk sang i standardrepertoaret med melodi og tekst av Bob Howard, Melville Farley og Eddie Calvert. Den ble skrevet i 1954.
Den best kjente innspillingen av sangen, med Vera Lynn, ble utgitt av Decca Records med det opprinnelige katalognummeret F-10372. Produsent var Frank Lee.
Den fullstendige krediteringen på Lynns innspilling var Vera Lynn, with Frank Weir, his Saxophone, his Orchestra and Choir.
Hennes versjon klatret helt til topps på den britiske singlelisten i november 1954.
Frankie Vaughan and Vocal Group with Geoff Love and his orchestra spilte den inn i London 7. september 1954. Den ble utgitt av EMI på His Master's Voice-etiketten med katalognummer B 10766. I Norge ble den utgitt på His Master's Voice A.L. 3469.

Norsk versjon

Arne Bendiksen har skrevet en norsk tekst. På norsk bærer den tittelen «Min sønn, min sønn».
Koenigsegg CCR

Verdensrekord

Koenigsegg CCR satte 28. februar 2005 ny fartsrekord for ordinære gatebiler på Nardo Prototipo i Italia på 388 km/t.
Lucanus jietuii

Kjennetegn

En ganske stor (ca. 50 millimeter), kraftig, rødbrun hjortebille. Mandiblene hos hannen er forhjoldsvis slanke, med en tann litt utenfor midten, kløvet i spissen. De knebøyde antennene har vanligvis en fire-leddet vifte. Kjølene langs sidene og bakkanten av hodet er lave, ikke særlig påfallende. Beina er rødlige. 
Hunnen er mye mørkere, nesten svart.

Utbredelse

Arten er bare kjent fra det sørlige Kina (Yunnan, Sichuan).
Storeyinae

Utseende

Bittesmå (ca. 1 millimeter), spinkle, mørkt metalliske eller gule snyltevepser, antennene delvis lyse. Hodet er forholdsvis stort, antennene består av åtte ledd, knebøyde etter det lange, første leddet (scapus). Forvingen er klubbeformet, mørk i de ytre delen, med lange hårfrynser i spissen. Bakkroppen har en markert "stilk" (petiolus).

Levevis

Biologien til disse snyltevepsene er ukjent.

Utbredelse

de to beskrevne artene lever henholdsvis i Kerala, India og i Queensland, Australia. I tillegg skal det være funnet en ubeskrevet art i Nepal.
Amara consularis

Utbredelse

Amara consularis finnes i Europa og Asia, men er vanligst lengst nord. Finnes i Norge

Utseende

Amara consularis er 8-9,5 mm lang. Brystskjoldets bakhjørner er tydelig avsatt, men uten å være markert utstikkende. Sidene og bakhjørnene er like brede som dekkvingenes skuldre, slik at billen får et ovalt utseende. Dekkvingene tredje rille-mellomrom (fra midtlinjen / sømmen) mangler helt børstepunkter, en fordypning med ett stivt oppstående hår.

Levevis

Amara consularis finnes på åpne lokaliteter med sandholdig grunn, på havstrender. Den tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Eulervei

En eulervei i matematisk grafteori er en vei som går gjennom hver kant (strek) nøyaktig én gang. En eulerkrets er en eulervei som ender i samme node som den startet. Temaet ble først diskutert av Leonhard Euler i 1736, da han løste det kjente problemet Broene i Königsberg. 
Problemet å finne ut om det finnes en Euler-vei i en villkårlig graf er NP-komplett.
Seiling under Stillehavslekene 1987

Seiling under Stillehavslekene  1987. Seiling var en av flere sporter som var med i de åttende stillehavslekene som ble arrangert i Nouméa på Ny-Caledonia i perioden 8. til 20. desember 1987. Det var sjette gangen som seiling var med på programmet under stillehavslekene. Det ble konkurrert i seks øvelser i brettseiling, fire for kvinner og fire for menn. Ny-Caledonia ble beste nasjon, de vant alle åtte gullmedaljene.
Château Lafite Rothschild

Historie

Vinmarkene ligger ved landsbyen Pauillac i Médocregionen, nordvest for Bordeaux, og har hatt vinmarker i drift fra 1500-tallet eller tidligere. På 1700-tallet ble eiendommen med hovedbygningen fra 1600-tallet som fremdeles står, kjøpt av Ségurfamilien. Selv om vinranker allerede fantes på markene rundt 1680, er det Jacques de Ségur som har dyrket opp det meste av vingården. 
Tidlig på 1700-tallet, raffinerte Nicolas-Alexandre Ségur slottets produksjonsteknikk og introduserte slottets viner for de høyere sirkler av det europeiske aristokrati. Han ble raskt kjent som «vinprinsen» og vinen fra Château Lafite ble kjent som «Kongens vin», ikke mist takket være innflytelsesrik støtte fra Maréchal de Richelieu (Louis François Armand de Vignerot du Plessis). Mot slutten av 1700-tallet, var Lafites renommé etablert, og selv Thomas Jefferson besøkte slottet og ble kunde for livet.
I kjølvannet av den franske revolusjon, den 30. juni 1794, ble Nicolas Pierre de Picard Ségur henrettet, og slottet kom ut av denne slektens eie. Vinmarkene ble solgt til en gruppe hollandske kjøpmenn i 1797.
Gjennom første halvdel av 1800-tallet var slottet eid av Vanlerberghefamilien og vinen ble stadig forbedret. Særlig kjent fra den tidlige perioden er årgangene 1795, 1798 og 1818.
8. august 1868 ble Château Lafite kjøpt av baron James Mayer Rothschild for 4,4 millioner franc, og eiendommen fikk navnet Château Lafite-Rothschild. Baronen døde imidlertid bare tre måneder etter kjøpet, og området gikk derfor videre til hans tre sønner: Alphonse, Gustave og Edmond de Rothschild.
1900-tallet gav både suksess og problemer, blant annet to verdenskriger og etterdønninger etter phylloxeraangrep. Under andre verdenskrig var vingården okkupert av tyske styrker og kjellerne ble utsatt for omfattende plyndring. Fra 1974 har Lafite vært ledet av Eric de Rothschild som etterfulgte sin onkel Élie de Rothschild.
Pentre Ifan

Pentre Ifan er navnet på et oldtidsgods i det verdslig sognet Nevern i nordlige Pembrokeshire i vestlige Wales. Der finnes det største og beste bevarte neolittiske dysse i Wales.

Historie

Dyssen er datert til rundt 3 500 år f.Kr. og ble benyttet som en felles gravplass. De eksisterende steinene danner portalen og hovedkammeret av graven som opprinnelig var blitt dekket av en stor stein- og jordhaug som var rundt 36 meter lang. En del av steinene har blitt spredt, men minst syv av dem sto fortsatt på deres opprinnelige posisjon. Den øverste dekksteinen er 5,1 meter lang og er beregnet til å veie rundt 16 tonn. Den er delikat støttet av smale ender av tre rette steiner. Fasaden som har omgitt portalen ble bygget med forsiktig konstruksjon av en vegg med steinfylling.
Dyssen er eid og ble tatt vare på av Cadw, det walisiske byrå for historiske monumenter. Stedet er godt vedlikeholdt og det er gratis å besøke det. Det er lokalisert rundt 6 km med veg fra Newport og 17 km fra Cardigan.
Wolfgang Schäuble

Bakgrunn

Wolfgang Schäuble var den annen av tre sønner til den senere CDU-politiker Karl Schäuble (1907–2000), som fra 1947 til 1952 var medlem av den badiske landdagen, og hans hustru Gertrud Schäuble født Göhring.
Etter Abitur i 1961 ved gymnaset i Hausach studerte han jus og økonomi i Freiburg og Hamburg, og tok i 1966 den første og i 1970 den annen juridiske statseksamen.
I 1971 ble han dr. juris. med et doktorarbeid om Die berufsrechtliche Stellung der Wirtschaftsprüfer in Wirtschaftsprüfungsgesellschaften. Deretter trådte han inn i statstjenesten i delstaten Baden-Württemberg, og ble etterhvert regjeringsråd i finansdepartementet. Mellom 1978 og 1984 var han dessuten virksom som advokat knyttet til landretten i Offenburg.

Politisk karriere

Schäubles politiske løpebane begynte i 1961 med hans inntreden i  Junge Union. Under studiet var han også leder for RCDS i Hamburg og så Freiburg. I 1965 ble Schäuble så medlem av CDU. Fra 1969 til 1972 var han formnn for Junge Union Südbaden.
Schäuble ble innvalgt i Forbundsdagen i 1972 og var minister uten portefølje i den føderale regjeringen og sjef for Forbundskanslerens kontor mellom 1984 og 1989. Fra 1989 til 1991 var han innenriksminister, og fra 1991 til 2000 var han parlamentarisk leder for CDU/CSU-fraksjonen i det tyske parlamentet. Han var formann for CDU etter Helmut Kohl i 1998 og ble etterfulgt av Angela Merkel i 2000.
I 2005 ble han utnevnt til innenriksminister i Angela Merkels regjering. I 2009 ble han finansminister i Merkels andre regjering og beholdt samme stilling i regjeringen Merkel III. Schaüble gikk av som finansminister da han 24. oktober 2017 ble valgt som ny president i Forbundsdagen.

Annet

Ved et attentat under et valgkamparrangement i Oppenau den 12. oktober 1990 ble Schäuble skutt av en psykisk syk person og sterkt skadet. Han har siden vært avhengig av rullestol.
Han er gift med Ingeborg Schäuble og har fire barn. Hans bror Thomas Schäuble var innenriksminister i Baden-Württemberg.
Schäuble er tildelt Karlsprisen for 2012.
Københavns Tekniske Skole

Københavns Tekniske Skole ble grunnlagt i 1843 og er Danmarks største tekniske skole. Det er innskrevet omkring 17 000 elever, kursister og studenter på Københavns Tekniske Skole, som har 750 medarbeidere og omsetter for 599 millioner i året (2006).

Historie

Skolen ble grunnlagt av snekkermester Lasenius Kramp i 1843 som «Det tekniske Institut» og tilbød utdannelser innenfor samtlige håndverk. Instituttet ble drevet av Det tekniske Selskab som ble finansiert av statlige bidrag, fond, Haandværkerforeningen i København samt enkelte håndverkslaug. De første lokaler var i Læderstræde 26 i det indre København, og i de første årene hadde skolen hele 400 elever. I 1868 ble «Ny Haandværkerskole» grunnlagt, og allerede i 1876 ble skolen lagt sammen med Det tekniske Institut. 
Den nye institusjonen ble kalt «Det tekniske Selskabs Skole» og kunne den 1. oktober 1881 flytte inn i en for 475 000 kroner oppført ny statelig bygning i Ahlefeldtsgade, tegnet av Ludvig Fenger. Skolen ble støttet av staten (i 1924-25 med 281 000 kroner), av Københavns Kommune (med 141 400 kroner), av Frederiksberg Kommune (med 2 000 kr.) samt bidrag fra fagorganisasjoner, legater, personlige bidrag, så  den samlede årsinntek i 1925 var rundt 650 000 kr. 
Elevantallet var i 1924-25 totalt 4104 som ble undervist, fire større og to mindre filialer. Siden 1910 var skolens forstander kaptein Paulli. I byer og landdistrikter utenfor København fantes til sammenligning i 1924 i alt 253 skoler med 24 970 elever. Undervisningen foregikk enten på dagtid, kveldstid eller kombinert, og var både av almendannende og faglig innhold. Driften av disse skolene kostet over 3 millioner kroner, hvorav staten ydet 1 220 846 kroner, mens mestre og elever i skolepenger betalte 507 191 kroner. Den tekniske undervisning ble ledet av professor Alfred Lütken.
I løpet av de neste 100 år ble flere skoler en del av instituttet, men enkelte ble også skilt ut, blant annet teknikumingeniøruddannelsene, som i 1963 ble overflyttet til Københavns Teknikum, liksom Skolen for Brugskunst ble opprettet i 1973. Skolens navn ble endret til Københavns Tekniske Skole i 1978, hvor Det tekniske Selskab ble nedlagt. I 2004 fusjonerte Københavns Tekniske Skole med AMU-Center København. Skolens gymnas heter Københavns Tekniske Gymnasium, mens de videregående utdannelser tilbys under navnet Københavns Erhvervsakademi.
Københavns Tekniske Skole er i dag plassert på ni adresser i Storkøbenhavn, og tilbyr over 40 erhvervsfaglige utdannelser samt en rekke korte og én mellemlang videregående utdannelse (bygningskonstruktør), skolen tilbyr også etterutdannelse innenfor 26 bransjeområder.
Kaoru Kakinami

Landslaget

Kaoru Kakinami spilte 4 landskamper for Japans kvinnelandslag.
Klypa

Klypa er et humorshow med sitt opphav fra Hovdebygda i Ørsta kommune. Det ble dannet i 2004 av Thomas Ryste, og består av Palle, Kjell «Kjellen» Bigset og Strila-Petter. 
Fenomenet Klypa har siden 2005 for alvor satt sine spor i humor-Norge. Med sine over 15 millioner visninger gjennom nettstedet YouTube og heftig turnering over hele landet, har Klypa opparbeidet seg et stort og trofast publikum. Tre av karakterene er; positive Strila-Petter, den litt enkle Palle som strever med livets opp- og nedturer og sist men ikke minst Kjell Kjellen Bigset som alltid er like selvopptatt og skråsikker på det meste her i livet. Profilering i sosiale medier er hovedårsaken til Klypa-suksessen. 
Her er Bigsets sentrale «Internett-meritter»:
·        Over 33 000 subscribers på Youtube.
·        Over 158.000 følgere på Facebook.
·        Over 50 000 følgere på Snapchat.
·        Over 21 000 følgere på Instagram.
På det meste er en av filmene hans sett 500.000 ganger på ett døgn.
En av de berømte kommentarene til Kjell Kjellen Bigset, har opphav i denne serien: "Meeeget oppegående greier altså. La gå!"
Port Kavkaz

Port Kavkaz (russisk: Порт Кавказ) er en liten havn ved Kertsjstredet i Krasnodar kraj i Russland. Havnen er østre terminal for jernbane- og biltrafikken på Kertsjstredet ferjeforbindelse over til Krimhalvøya, med havnen Port Krym.
Askese

Askese (fra gresk ἄσκησις, áskēsis, «øvelse») betyr øvelse i selvtukt ved streng avholdenhet fra materielle nytelser, ofte av religiøse grunner. En person som utfører askese blir referert til som asket. På gresk blir ordet asket ofte brukt i betydningen av eremitt, som er en person som flytter ut fra samfunnet, for å leve et liv i ensomhet.
Asketer er personer som frivillig avholder seg fra mat, søvn, nytelsesmidler, seksuell aktivitet og liknende, og i visse tilfeller piner seg selv for å styrke eller frigjøre sitt åndelige liv. Askese er ofte eller alltid en ekstrem religiøs handling.
Askese har historisk blitt praktisert i mange religiøse tradisjoner, inkludert kristendommen, islam, hinduismen, buddhismen, og jainismen. De som praktiserer askese innenfor disse religionene unngår eller skyr verdslige gleder og henvender seg til et avholdende livsstil i søken etter religiøs forløsning, eller forsoning eller åndelighet. Innenfor hinduismen blir ordet ofte bruk synonymt med fakir. Under kjente asketer finner vi blant annet Siddharta Gautama, den øverste Buddha. Innen kristendommen praktiserte særlig Frans av Assisi og hans tilhengere ekstreme asketiske handlinger.